Tom Kristensen vandt LMP1 klassen i den store 12-timers løb på Sebring i Florida. I det samlede klassement blev Kristensen og Audien nummer fire.

Det blev til to klassesejre og ikke mindst fantastisk kørsel fra Tom Kristensen og Jan Magnussens side, da 12-timers-løbet på Sebring sluttede søndag morgen, dansk tid. Den generelle førsteplads tilfaldt dog Porsche, da Tom Kristensens Audi løbet igennem var forfulgt af uheld, der ikke plejer at ramme den solide R10-dieselracer. Halvvejs i løbet førte Tom Kristensen da også sammen med sine faste makkere, italieneren Dindo Capello og skotten Allan McNish, men pludselig begyndte R10'eren at skrabe mod bunden, og en såkaldt pushrod måtte skiftes, mens danskeren var bag rattet. Få omgange senere besluttede Audis ledelse at kalde Tom Kristensen i pit igen, fordi søsterbilens bremser var overophedede, og samme problem var ved at ramme nordjydens bil. De to uheld betød, at favoritterne var tre omgange nede, men med imponerende tider fra McNish og Kristensen blev afstanden til de førende biler mindsket omgang for omgang. Små to timer før afslutningen blev Kristensen kaldt i bilen frem for Capello til en sidste offensiv, og det lykkedes ham at komme på omgangshøjde med de senere vindere, men desværre for sent til at kunne sætte et endeligt pres ind. Klassesejren i den store LMP1-kategori var dog overlegen, fordi de andre favoritter fra Peugeot havde om muligt endnu flere tekniske problemer end Audi. Peugeot satte dagens hurtigste tid og var generelt hurtigere end alle andre, men tydeligvis også med et noget skrøbeligt materiel som følge. - Det har været et yderst besynderligt Sebring-løb. Først fik vi pole position, selv om vi ikke var hurtigst i kvalifikationen (der blev annulleret, hvorpå bedste træningstid blev afgørende, red.), og nu får jeg en sejr, som alligevel ikke er en sejr! Det er en lidt skuffende fornemmelse at stå tilbage med en klassesejr, for vi kom her klart for at vinde. Vi havde bilen til det, men Sebring er et hårdt løb, der forårsager uventede problemer. Vi har aldrig før oplevet, at en pushrod skulle drille, og at begge vores biler skulle få bremseproblemer var lige så uventet, siger Tom Kristensen. Resultat fra 56. udgave af 12 Timer på Sebring: 1: Porsche nr. 7, LMP2 (Dumas, Collard, Bernhard)        351 omgange. 2: Honda Acura nr. 15, LMP2 (Fernadez, Diaz)              +12,979 sek. 3: Porsche nr. 20, LMP2 (Leitzinger, Franchitti, Lally)      +1:02,084 min. 4: Audi nr. 1, LMP1 (Kristensen, McNish, Capello)         +1:07,697 min.